As ’n diagnose is die insigte van dr Jones van toepassing op alle kerke. Al het die Hervormde Kerk die deernisvolle, en na my oordeel teologies korrekte, besluit geneem om vir gay lidmate ruimte te skep vir die volle verwesenliking van hul geloofsroeping in die Kerk, is daar altyd ander bestaande en nuwe sake wat ons weer en weer gaan toets of ons nie optree soos priesters van eiebelang nie. Die soeke na eiebelang is ’n byna onweerstaanbare sleurkrag waarteen ons waaksaam moet bly. Die manier om dit te doen, is drieledig:
Vir gelowiges het die gang van die lewe altyd twee aspekte. Eerstens verklaar ons die verloop van ons lewe in terme van oorsaak en gevolg waarby ons God betrek. Tweedens dink ons aan die lewe as ’n legkaart waarvan ons nie al die stukke het nie en daarom nie die volledige prent kan sien nie. Net God kan dit sien, daarom moet ons in vertroue lewe.
Die persone wat ’n posisie van leierskap beklee, het natuurlik ’n besondere verantwoordelikheid. Goeie leierskap word gekenmerk deur ’n duidelike plan, besielende leiding en onver­moeide dryfkrag. Dit is die taak van diegene wat in ’n plaaslike gemeente, streek (ring) of nasionaal (Algemene Kerkvergadering, Algemene Diakensvergadering) leiding neem.
Laastens is goeie leierskap gedrewe. Predikante, kerkrade en lidmate moet kragte saamsnoer om ’n lewende bediening van mekaar op te bou, en vanuit die gemeente as sentrum ook missionaal uit te bou in die gemeenskap. Daar is ’n behoefte by mense om ’n verskil te maak in die lewe van diegene wat swaarkry. Dit is daar waar die evangelie praktiese gestalte kry, en dit moet ’n volgehoue projek word met direkte betrokkenheid.
Ons het aan die begin verwys na die spanning en agteruitgang waaronder ons land en samelewing gebuk gaan. Die rede is eenvoudig – daar is nie ’n behoorlike plan, besielende leierskap wat die verbeelding aangryp, en gedrewenheid vir die regte sake by die landsregering nie.
Dieselfde mag nie waar wees vir die kerk nie. Die kerk vra na God se bedoeling, leef uit sy energie en vertrou op sy toekoms. Ons is die kerk. Daarom moet ons geloof sit vóór bang.